Nuusbaas se kop geëis | Maroela Media
Nuusbaas se kop geëis
Verskeie politieke partye eis die kop van eNCA se nuushoof ná 'n twiet waarin hy reageer op die bedanking van 'n politieke joernalis.
Kanthan Pillay, nuushoof by dié 24-uur-nuuskanaal, het glo Dinsdag in 'n twiet gereageer op die senior joernalis Samkele Maseko se bedanking deur hom te vergelyk met "'n rot wat na 'n sinkende skip swem".
Maseko het hierop gereageer met 'n rits twiets waarin hy Pillay daarvan beskuldig dat hy bevooroordeeld optree deur nuusberigte te sensuur om sy "vriende" te beskerm. Volgens Maseko probeer Pillay veral vir Pravin Gordhan, minister van openbare werke, beskerm.
Maseko beskuldig Pillay ook daarvan dat hy hom Dinsdag na afloop van sy bedanking uit die kantoor geboender en soos 'n "hond" hanteer het.
Pillay het in Oktober oorgeneem as hoof van nuus by eNCA, maar het vroeër vanjaar opslae gemaak as medestigter van 'n splinternuwe politieke party, naamlik Capitalist Party South Africa. Dié party kon nie daarin slaag om enige setels in die parlement te wen nie. Pillay het sedert Dinsdag sy Twitter-rekening verwyder.
Die ANC se nasionale jeugtaakspan het 'n beroep op die Suid-Afrikaanse nasionale redakteursforum (Sanef) gedoen om teen Pillay op te tree. Hulle het ook gevra dat die eNCA teen Pillay optree.
Die Suid-Afrikaanse Kommunistiese Party het Pillay se twiet "rassisties" genoem en gesê dit is veral beledigend teenoor Afrikane, omdat hy hulle met rotte vergelyk. Dié party eis dat eNCA om verskoning vra vir Pillay se optrede en van hom ontslae raak.
In 'n verklaring het die EFF ook Pillay se gedrag veroordeel en die eNCA daarvan beskuldig dat hulle bevooroordeeld is teenoor die EFF, omdat hulle glo nie die party se nasionale kongres wou dek nie. Die EFF het gevra dat die nuuskanaal geboikot word.
Derduisende ingesamel vir verbrande wynplaas
Duidelik verstaan die joernalis nie die gesegde van rotte en sinkende skip nie.Pillay het beslis nie die swartmense met rotte vergelyk nie.
O gats die EFF is ook omgekrap nou moet almal hardloop…
So die SAKP het 'n probleem , as iemand na een van hulle verwys as 'n rot, maar het geen probleem as hulle en hulle makkers in die anc/eff/blf ens. na blankes verwys as verkragters, moordenaars en grond diewe nie. Snaaks dat party so selektief met die waarheid kan omgaan. Eintlik maar net 'n klomp tweegesig huigelaars die lot van hulle.